url: =Malaysia Zomi Khuado 2014 Ka Siimna (1) ~ Hau Za Cin :: ZOMI DAILY\nposted on 18 October 2014 at 5:28 pm Lomkholna: Article, Hauzacin, Khuado\nZomi Association of Malaysia (ZAM) makaipa Sia Hau Khai in tukum Zomi Nam Ni ka hawh lai pek pan ‘Tukum Khuado zong hong siim phei kik un maw’ ciin hong vaikhak khin ahih manin kumbul pek pan ka lungsim ah Malaysia ah Zomi Khuado siim ding cih ka koihsa khat ahi hi. Kumlui lamin Zomi lasiam Lengtong Go Lian leh Zomi engineer Pa Pau Khat Suan te in uap ngei uh a, Singapore pan Zomi Innkuan Singapore (ZIS) makaipi kum tampi a sem Pa Hang Khan Lian in zong va uap zel hi. Nuamlo hileh mi hihteng in va uap hetlo ding cih thei ka hih manin kei zong tukum va kihel limlim ding ciin ka lungsim ah khentatna khat ka neih kholhsa ahi hi.\nZomi te kum hong paipai in tukum zong kumlang bang a pai khit ciangin upmawh leh lametsa mah bangin ZAM panin ZOMI KHUADO a bawl ding thu uh leh a siim thei peuhmah a siim dingin a sapna uh zong ka mu kha hi. Keimah mimal mahmah in zong hong deihsakna uh kamsiam ngah kha ka hih manin ka hih theih leh pai ding ciin ka hanciam tentan hi. Ahi zongin vaite hong lem thei ding maw lem theilo ding cih pen kei khut ah omlo mawk hi. October kha hong det ciangin kei zong ka zinkhiat theih ding leh theihloh ding ka seppihte kiangah ka gen leh a sawtna ciang hong lem bilbel a, lawmte tawh themkhat kibelhei in, ki-awnghu tuah in tua bangin a pai thei dingin ka kilemta hi.\nPaipih dingin Zinmang dinga kiseh Pa Hang Khan Lian tawh ka kithuzak uh hang amah sun lamin pai thei a, kei zan hun beka zinkhia thei ding kahih manin ka kiton thei kei uh hi. Ahi zongin Zomi lasiam khat ahi Eric Suan Za Tuang tawh a ton thei dingin hong lem liamliam a, Zomi Geologist tawh ka ton ding ka kisak pen Zomi Engineer khat tawh a ton thei ka suakzaw hi. Tua bek hilo in Eric Tuang te khuapih Zolia khat zong Malaysia ah zin dingin hong zui a, mi thum ka pha uh hi.\n1. Kithawi Kholhna leh Zinna:\nKa vanteng bel zankhat giak, sun khat taam ding hilel ka hih manin leh Singapore pan Kuala Lumpur pen Bus tawh nai 6 sung bek kitai hilel ahih manin ka kithawi luat ding a om het kei hi. Zopuan khat leh Zopuan tawh kibawl ngawngawh, pheituam tual leh taih khedap, mainul leh lampi ah dawn ding tui thawl hipen hi. Ka pai ma un ka ciahkikna ding uh Bus ticket hong leikholsak ding leh ka tun uh ciangin a sum lehkik dingin Zomi makaite huhna ka ngen a, phunlo paulo in hong leisak uh a, ka va tun taktak uh ciang a sum ka leh kik sawm leh hong sang nuamlo ta sawnsawn uh a, ka kamsiam khempeuh tawh ka gen hangin ka lehkik zo kei hi. Zomi Khuado siim cih ciang Zomi te kiitna leh Zomite zia, kideihsakna te Zomi ngeina kiplai, bitlai hi cih mu pah ka hih manin ka lungdam a, ka angtang hi.\nGiahna ding zong kei leh Eric Tuang bek zana pai ding, zingsang khuavak ma deuh a tung ding, lup man, ihmut man in om mello ding ahih manin nidanga bangin Zomi Zum ah tungsuak dingin zingsang niangtui tawh khuavak suak ding, kuamah nawngkaisak lo ding ciin ka gel uh hi. Ahi zongin Zomi te paunak ah, “Hausa ziak in kuangzawn ban,” a cih bangin Zinmangpa giahna dinga Zomi makaite in a sapsak uh Hotel nuam tak ah ama room sungah ko zong giahna ding hong vaihawmsak uh a, nuamtak in nai 3 sung bang ka ihmu hithiat thei kik uh hi.\nGiah man Hotel sap ka piak sawm uh leh Zomi makaite in hong sangnuamlo leuleu in Zomite kizindo, kizintun ngeina ahihna Zomi Ngeina zatna hun ah hong lakkhia leuleu uh ahih manin hampha kisa bek hilo in; milian, ulian nungzuih khak zong na nuam mawk ei, ciin ka ciamteh uh hi. Zingsang niangtui zong hong sik sawm leuleu uh a, tua zahzah bel hisam lo e, koh zong zinpaak hong puak hisak un ciin ka nget vanvan khit ciang hong sangzo sam uh a, maizum hong nuam tuam pah hi.\n2. Zomi Makaite Hanciam:\nVai thupi a om simin makaite a gim mahmah leh a vaihawm dinga kiseh teng pen zan zong a kul leh a ihmu manlo zaha buai uh ahi hi. Khuado ding zan in zong ‘meilah sat khol’ cih ding hilo diam, vai kisam ding khempeuh leh lai bawl ding khempeuh a masanga kibawl theilo khempeuh bawl in zanhak uh a, mit bing thiutheu in sem uh hi. Mipi in nuamtak Khuado a zat theihna ding un makaite Nipipaak Tang ka puak nangawn uh ne manlo liangin buai uh a, ka huh theih pak uh lah omlo ahih manin a gim a tawlna ngah uh khum mahmah ding hi cih ka mukhol khin hi.\nZingsang thawh phet niangtui leh moh, aktui cihte ne khawm in ka kimu uh a, “Khuado Thupha” ci a khut kilen in tomvei kiho pak saisai in Chinwoo Stadium sunga sunthapai Khuado zang dingin ka kikhen kik pah uh hi.\n3. Zomi Khuado Nopci Ziahziah:\nOctober 15, 2014 zingsang khuavak silsial nuai ah khanglo in thoto in, zingsang niangtui dawn dingin Zinmangpa leh ZAM Makaipipa nung ka zui uh hi. Niangtui dawn khin phet pen ka van teng uh Hotel pan pua khia pah ka hih man un Khuado ah a paisuak thei ka hi uh hi. Zomi makaite in hong vaan uh a, ka tuanna ding uh Car hoih mahmah hong sap sak uh a, khe tawh pai le ung zong a kingap tingteng pen mawtaw hoih mahmah tawh hong pua in khe a lei sikkha vetlo in ZAM zum pan Chinwoo Stadium, mihing 3500 tut theihna ding innpi sung ka tung thei uh hi. (Zomi Zum pan Khuado zatna mun bel khe tawh pai taktak leng sawtpi mah a kipai ding hisam in, ko khe tawh ka pai dinguh ka ngapna pen Singapore ah Ninoni sim tukpeng suiin kingap mahmah hi ung, maikum Zomi Cup ciang zong kuan kik ding hi ung cih ka ciamnuih nopna bek uh hisam!).\nKhuado zatna ding mun ka tun ma un lampi ah Zopuan silh a kizui ngelhngelh Zolia leh Zotaang te ka mu pheiphei uh a, innkuan a Zopuan silh a kikai naunau zong ka mu pheiphei uh hi. Tuni in Malaysia khuapi ‘palh’ hilo maw ka ci hi. Zomi te Zopuan leh kizepna in khuapi sung kilawmsak mahmah a, a mu kha peuh in etlawm sa in nunghei diamdiam liang tazen uh hi. A sawtlo in kikhopna ding innpi ka tung uh a, Zogam mah bangin mualdawn ah tua innpi na om hi.\nZomite adingin kilawm kasa a, inn lamte in zong – Zomi te in ni khat ni ciang Zomi Khuado khawng zang nuam ding cih muhkholhna nei a Zogam tawh a kibang mualdawn ah na lamto uh ahi tam ka ci hi. Zogam mah bangin tua mualdawn innpi tual pan khuadak leng a sak a khang kisuk muh dimdem a, Zomi te in kuamah i neu et ngeiloh hangin a tunglam vive pan ki ensuk hi cih ka phawk kik velval hi. Zomi te vai ding peuhmah a sangna mun ah kihawm a, a sangna mun pan kisem in a sangna mun pan kizeek hi. Tuni Khuado ah zong Zomi ngeina leh Zomi hihna hong lak tampi ka mu khinta hi.\nZomi te pen a suk tuaktuak te hilo in a to kah vive i hihna a kilatna khat pen Khuado zatna ding innpi lam zuatna pen a to vingveng a kahtoh kul khat na hi a, a tek a khang, a neu a lian, a lia a taang na kizui ditdet in khut na kilen tiuteu uh hi. Zomi te nidangin lia leh taang bang mipi lak ah khut kilen a vakkhop cih khawng kizang khollo hiam ka cih leh tuhun ciang nuam kisa lua lel in kizang ziahziahta in a kikaikai vive hita hang; ahih hang a to lam a kikai hi in a sangna lam kahtohna lampi totna hi. Kuamah kisukkaih omlo in a sangna lam ah a kitawsawnto, a kikaito vive hi a, maban limci semsem hi.\nInnpi tual ka tun uh ciang makaite leh Zolia Zotaang na vak maimai a, miksi bu holh bang in na phe naunau uh hi. Zomi hizah omlai maw ciin ka ngaihsun liang hi. Zomi Nam Ni a ka pai laiin zong hizah phial mah na om a, ahi zongin tampi lengkhia khinta ahih ciang na tawmdeuhta vak cih upna neu khat ka nei hi. Na tawm deksuailo in na kibehlap zaw uh a, tu in ZAM member bekbek zong 27,000 val hi a, kumlui sangin mihing 9,000 bangin tamzawta hi ci zawsop uh hi. ‘Zawsop’ cih pen Ngabeng te ciamnuih bek na hilo dan hi. Zomi na kibehlap zawsop uh ahih manin Khuado zong na nopci zawsop hi.\nInnpi tuala lia leh taang te kihei diamdiam a maan kila a nuihmai siuseute, bil ah la ngaihna thuah kawma vak hialhialte, vai a huna kipatloh ding laua kipei saisai makai leh vaihawmte, nupi naupang, papi putek nangawn a kuamah kinusia hetlo a Khuado innpi sungah lut dinga kigual dimdemte ka muh ciang innpi sungah mihing bangzah a tu khinta tam ciin ka thei nuam pong hi. Lutpah ding ka cih leh ka min tuanna ding uh leh ZOMI KHUADO ciamtehna a bem kiukiau batch a kibawl ka puan angtungah zolia a namtui veuveu a melhoih mahmah khat in hong thuahsak a, Pu Lengtong Kam Khen kammal kawmpak leng, “Muinam no khat hi,” hong nam veuveu hi! A sung lutsuak lo a kongkhak gei ah themvei vaithaam lai ka ut phial mawk hi. Ahi zongin makaite in na tutna ding mun lamah i paiphei ta diam hong cih uh ciangin kei zong makaite leh Zinmangte nung zuiin ka lutphei hiathiat hi.\nInnpi sungah mi na tam seem uh a, na ging sesu hi. A aw ging tuam cih zak ding a omloh hangin a kihona hu uh aisa tuun mahmah bangin ging sesu a, mipi tawmlo hi cih a kilatna hi. Ka tutna ding mun uh ka tun ciangin tutphah nungah DR. HAU ZA CIN cih na kigelh a, tua tutna ah ka tupah hi. A maigual ah tutna nuamtak hong ngahsak uh a, Zolia kitel ciangin zong a phei ngongo kinai muh diak ve maw ciin sunthapai hita leh kicimlo ding cih ka umkhol pah hi… he he…\nKa vei ka tak a tu ulian, makaite, Zomi pih u leh naute khut let kawikawi in a sawtlo akipan pah ding Zomi Khuado ngak kawmin ‘dam maw, hih bang hunpha i zatkhop theih lungdam hang ei,’ ciin maitai takin ka bansah kawikawi uh hi. Ka gei ah India pana hong pai Zomi lasiam Mungbawi Neihguk leh a u Kim zong na tu uh a, maitang kituaha khatvei kimuhna a hih manin lungsim hong lawng in Khuado ka siim ka kisik kei a, hih bang hunpha ka zatkhak tha ka ngah semsem hi.\nA sawtlo in hunzeek siam a ka theihsa, Zomi Nam Ni lai pek pan, Pa Francis Khampi leh Lia Deih Mang te aw hong kiza tuaituai a, a mi ka muh pah loh hangin, “ZOMI KHUADO kipanta ding hi,” cih pulakna ahih manin mipi khutbeng ging ziahziah kawm ah kei zong a gen kik ding uh kammal ngak gige in ka bil ka palhsak seisai hi… (zop lai ding) Hau Za Cin\nPrevious: Kampau khiatsa kivalhkik thei lo ~ Khat Thang\nNext: Zaa tawh kisai theih huai thu tawmcik\nZIUSA Thupulakna: Zomi Innkuan Northwest Florida lungdamna tawh kimuak hi


timestamp: atn

url: =Jerusalem vai hangin akisapleh Malaysia galkap te Ready sa in omkhinta ci :: ZOMI DAILY\nJerusalem vai hangin akisapleh Malaysia galkap te Ready sa in omkhinta ci\nposted on 11 December 2017 at 11:07 am Lomkholna: Malaysia, News, Sawltak, World\nJerusalem vai hangin gamuk makaipi te leh thunei te’n thu hongpiak nakleh ko galkap “Malaysian Armed Forces (MAF)” tepen akigingsa in ka om uhhi ci’n MAF te’n genkhia hi. Defence Minister Hishammuddin Tun Hussein inzong anunung ah phutding khatpeuh aomleh ihgam pen ki ginkholh kulta hi ci’n genkhia cih Bernama pan kiza hi.\nDefence Minister khat kahihna tawh Malaysian Armed Forces (MAF) panin vaihawmding leh sepding thu hongkipiak nakleh asempah dingin ka om uhhi ci’n Yang di-Pertuan Agong, Sultan Muhammad V in genkhia hi.\nArmed Forces Chief (General Tan Sri Raja Mohamed Affandi Raja Mohamed Noor) leh MAF tezong kigingkhin, Ready khin uhhi ci’n Mr Hishammuddin in nung Saturday (Dec 9) ni in UMNO General Assembly 2017 ah agenkhiat ahihi.\nUS President Donald Trump in Jerusalem pen Israel gam ii Capital khuapi hi ci’n theihpihna apulakzawh, leitung gamtuamtuam aom Muslim te alungso ngeingai uh ahihi.\nMiddle East sung aom gamtuamtuam ahzong zanni Sunday (Dec 10) ni in mi tultampitak in Jerusalem vai hangin lungphona neikawikawi uhhi.\nIsraeli Prime Minister Benjamin Netanyahu inzong Paris khuasung “French President Emmanuel Macron” ah Press Conference panin agenkhiatna ah hih Jerusalem pen ka gam uh ii khuapi ahiden hi ci’n genkhia hi. Palestinians te’n athuman, ahihna taktakpen atheihding uh kisamhi ci’n genkhia hi. Tua hileh asawtlo in kilemna Peace omthei panding cihi.\nTurkish President Recep Tayyip Erdogan in ahihleh Donald Trump ii gamtatna pen Warning apiadenkhat hi a, Israel gampen mi tampi athatlum “terrorist state” khat hi ci’n genkhiagiap hi.\nZanni Sunday ni in Jerusalem’s Central Bus Station aom Israeli Security Guard khat Palestinian gammi khatin temtawh dawt in nakliam mahmah kici hi. Tua adawtpa pen kimanpah hi.\nMore: Yangon, Pazundaung Township sung aom lampi 15 te One-way in kilaihding\nMuslim leh Arab gamtuamtuam ahi Jordan, Turkey, Pakistan, Malaysia cihte ah hih Jerusalem vai hangin mi tultakpi takin lungphona neingeingai uhhi.\nLebanon, Indonesia, Egypt, Morocco leh Palestinian territories sungahzong lungphona kinei kawikawi hi. Sawltak #zomidaily\nPrevious: France, Paris khuasung ah guaktangbek in aki nektheihna ansai khat kihongthak\nNext: Malaysia, Perak ah Myanmar gammi Biak Sang Nawi ki thatlum\nNa nuntak sungin… te khem kei in


url: =Tui sungah thupha namkimh om ~ ZGKK :: ZOMI DAILY\nTui sungah thupha namkimh om ~ ZGKK\nposted on 20 October 2021 at 9:10 pm Lomkholna: Article\nTui sungah thupha namkimh om ~ ZGKK (Hihin, 1989- kum, Laaitui Huallui UNICEF tui hon tungtaang, khuaah a ciahin, Laaitui Tuiphum Biakinnah ahun zatna ahi hi.)\nTui in a thupit daan\nKa neulai un, Zolai Laisimbu sungah, Cope Topa in,“ Tui omkei leh ih sithei hi,” ci in na at hi. Tuhun ciangin ah, tui omkei leh ki sithei hi, hibek nawnlo in, “Tui omkei leh ki si taktak ding hi,” cih, kitel mahmah hi. Tuamah bangin, Zolai Gamthu bu sungah, “ Leitung buppi seh thumsuah sehnihin tui hi,” kici hi. Tuabek hikei lai, Zolai Cidamna bu sungah zong, “ Mihing pumpi seh thumsuah seh nihin tui hi,” kici leuleu hi.\nTua ahih leh, hih ih leitung nuntakna sungah, tui in sehthum suah sehnih mun a tamzaw, ala ahi gige hi. Tuabang ahi taktak leh, ih nuntakna a dingin tui in a thupi belbel dinmun ala hithong hilo ahi hiam.\nLaaitui khua leh tui\nLaaitui khua tui ngahna taangthu – Laaitui khua in, 1874- kumin inn 27(mimal 100 approx:) tawh aki saat laiin, khua laizangh aa tui khuuk biing omkhat bek ngenghin a zatuh ahi hi.\nKumsimin, inn leh mihing akhan tektek hangin, a tuineek un, tua tuikhuuk bekmah ahi veve hi. Khua kisat zawh kum 110, 1984 ciangin, inn 550 bang ki pha in mihing 3,500 ciang bang aki phak hangin, tua khuasat tuungaa tuikhuk mah muanpi in ki nei lai hi.\nKum 1950-pekin, ka khua uh ah tuihaksatna a na omzo pek ahi hi. Tua khualaizang aa tuikhuk khatbek, khuazangin ki muang ahih man in, tuikhuk ah tui ngak, sun tawh zan tawh pawi bawlna tawh ki bangin, mi atam tawntung hi.\nMikhat in nikhat in nai 24- a neihna ah nai 16- tui ngahna dingin abei hi. Mi khat tawh ih ki muhnop leh tua tuikhuk ah ki zong leh, suallo in kimu theipah hi. A bung neihsunsun, a bel neihsunsun, a kuang neihsunsun teng uh tawh tui angak tek uh hi.\nAki it, aki ngaipipi kimlaite nangawn zong, tui ki tuhna hangin ki etsat na, ki muhdahna, ki galbawlna ki pan hi. Midang gengenloh sanggam u leh nau nangawn zong ki totlawh, ki hauhlawh, ki mai noploh lawh uh hi.\nTuabang ciang dongin tui ngahna ding, aki hanciam hangin, tui kicing cihpeuh mah a om ngeikei hi. A ngahzolote hi taleh, a ngahsa aki cing zolote in hi taleh, tui ki ngah theihtheihna a sih zonpah uh hi.\nA tawpna ah, khuasung pan aki zangh tui nin luangsuk teng aki gawmna, Khua-taw-lui a suak khiatkikna mun pan khukbawlin dawhkik in a tawi leuleu uh hi. Tui pen, asiang anin in ki ennawnlo, nellthei kawtthei ahih nak leh angah zahzah uh a tawi nuam uh ahi hi.\nTua hiaa, tuabang tui ka zat na uh pan in, kum simin gilsan aki ngahbel ngeina in ki neita hi. Tua natna tawh kumsim aa a si zong a tawm nawnkei hi. Tuabek hilo, tuabang tui zatna hangin, kum zawnkhal natna ahi, a phaak, alol, a-ngawi, mihing a baanlo tampi tak zonzon kullo in, konglak vakna ah olno takin ki muthei hi.\nHihbang dan pan aki khangto ka hih manin, Laaituite in, a lungsim sungah tui bek mahin mun tampi tak a la hi. Tua a hihmanin, “Laaituite leh tui, tui leh Laai- tuite,” bang ka ciliang hi. Africa gamaa te’n, “Kham deihkei ungh!!! Tui hi, ka deih uh,” (We don’t want gold, but WATER) acih bangkeek hi ei!!! Laaituite zong tuabang linnliann ahi uh hi.(Excerpt from Pau Za Mung’s Memoirs)\nLaaituite leh UNICEF tui\nTedim Sialtaang UNICEF tui in, ama namte lakah, Kawlgam sungah, a masa belbel ahi hi. Tedim zawhciangin Saizaang, 1989- kum ciangin Laaitui in Kawlgamah angah masa a thumna ahi hi.\nTuabangaa, Laaitui khuaah akhang akhangaa aki mungei kilkel nailo UNICEF tui aki ngah ngaw-ngawtak ciangin, Laaituite in, tuisikh dawn ding leh anhuan na ding ciangliann bekmah in zanghbeek uh hileh, genluat ding tamlualo, phamdawm lai ding hiven!\nTuabang bekin zanghlo in, Laaituite ii khuak in, a kaanaa a lamdan daanin; zunungg, tong, sa ki gawhaa kipan, hihkhat peuhpeuh a neihuh ciangin, a sahuan na dinguh, a sabel sungah a sahuan dingtenguh akhah (guan) phitphet zawhuh ciangin, thukh tungah suansa in a kawihphot zawhuh ciang ahi zongin;\nZu luupna ah a zuluup ding tenguh zubel sungah aguan phitphet zawhuh ciang in, a zu neekna ding munuh ah a zubel atun zawhuh ciangin ahi zongin;\nplastic pipe tawh tuinaak panin tui zawlin, thukhtungaa a suanhsa uh sabel sungah tui nihngingh ngenghin ahi zongin; a zubel tunna uh ah zu leihngih ngehna dingin ahi zongin a zatziu-ziau uh in, leitungah aki mu ngeimeng menglo dan ahi aa, Laaituite ii a lamdan nakhat, midangte tawh aki batlohna khat(they make a difference)a hiding hi.\nHihbang thu in, Laaituite a pahtaak huai ahih leh lah a lamdang mahmah hi dingaa, tua hilo aa a awi khuailo, a maizum huai khat ahih lehlah, kuamah tawh aki tehthei lo hidingin ka um hi.\nBangleh bangleh, THUPHA lianmah mah aki helna tui, Laaituite in hihbang niingniaang tawhaa azat lelleluh in, a cikziat huai, a diipkuat huai, a mulkimh huai mahmah thukhat a hiding hi.\nMihingte in Leitungah ih nuntak laitakin hi taleh, ih sihzawh ciangin hi taleh ih nopsak theihna dingin THUPHA namkim(a picing THUPHA) ngah dingin ki han ciam tek hi. Tuabang THUPHA ih cihin, cidam leh thahaatna, lungnopna leh lung muanna, pilna leh siamna, hauhna leh liatna, hawihna leh phatna bek hilo lai, min thanna leh vaangliatnate zong ahi lai uh hi.\nTui! bangci dan tawhin zangh lehang\nPasianin tui khatbek bek ahong piakna tawh a bucing THUPHA aki ngah theihluatna dante in;\nNeek leh dawnna pan\nTuisikh siangtho tawh anhuan ahih kei leh ne in dawn lehang, pumpi cidamna, tua tungtawnin thaatnaleh thakhauhna leh hawihna phatna ki ngahthei pah hi.\nTuisikh siangtho tawh ih pumpi, ih niikten ih puansilh, ih kuang ih keu, ih uum ih beel, ih inn ih lo siangtho sak lehang, cidamna, tua tungtawnin thathaatna leh thakhauhna bek hilo lai, hawihna phatna ki ngahthei pah leuleu hi.\nTuisikh siangtho tawh ankung nam tuamtuam aa kipan, mehgah mehteh namkim, ciingin huan bawl lehangaa, tuate zaantaak an in nei lehang, tuate tungtawnin neihna leh hauhna aa kipan, cidamna, mulmaamna leh thahaat thakhauhna baanah, hawihna phatna ki ngahthei pah leuleu hi.\nTuisikh siangtho tawh aak, va-mim, vatawt, vok, keel, bawng, sial aa kipan gan bek hilo, ngasa zong khawi lehang, tuate mah ne in zaantaak an in nei lehang, tuate tung tawn mahin neihna leh hauhna aa kipan, cidamna, tua tungtawnin thahaatna leh hawihna phatna ki ngahthei leuleu hi.\nA tungaa tuisikh siangtho neekna dawn na leh zatna tungtawnin, mel bek hilo ci leh sa leh tha hawih zong ki ngahthei lailai liang hi.\nMihing khat in, pumpi taksa, lungsim leh kha aki gawm bupkhat tawh aki nungta ahi hi. Pumpi taksa leh lungsim adam hangin, kha adam kei leh; lungsim leh kha adam hangin, pumpi taksa adam kei zel leh; kha leh pumpi adam hangin, lungsim a damkei leuleu leh, tua mipa, cidam siang a kici thei kei ding hi. Pumpi taksa, lungsim leh khate, a thumin a damkim ciang bekin, tua mipa nuntakna in cidam siang kici theipan bek ding hi.\nIh ci a damsiang leh, ih mel zong a hawihtheih ding zahin hawihpah in, tua tungtawnin lungnopna, lungmuanna leh khamuanna ki ngahthei pah ding ahi hi.\nPilna leh siamna\nIh ci a damsiang leh, apil nailote nangawn ki pilin, a pilsate zong, pilsemsem in, zawkan in apil lai dinguh hi. Ih pilna tawh ki zui in nasep dan leh bawl dante ki telmah mah ahih manin ki siampah ding hi.\nHauhna leh liatna\nCidamna leh thahaatna, pilna leh siamna, hawihna leh phatnate tawh ih khua saknak nak leh, ih mabaan peuhpeuh ah gualzawhna, daupaina, mavan lawhcin lawhphatna ih ngahpah hi. Tuabangin ih hihleh hauhna leh liatna in hong zuipah hamhtangh ding ahi hi.\nMinthanna leh vaangliaatna\nIh cidam ih tha haatin, pilin ciimin, hau in lian in, ih mel zong ahawih lailai leh, ih deih aa ih deih kei zongin minthaanna leh vaangliatna te in nial zawhloh ding zah dongin ahong suulzuih pah ding ahi hi.\nTui sungah thupha namkim om\nPasianin Leitung mihingte a bucing THUPHA ahong piak ciangin, cidamna leh thahaatna a tuamin, pilnaciimna leh siamna alam tuamkhat in, hauhna leh liatna dankhat tawhin, hawihna leh phatna zia a tuamkhatin, minthanna leh vaanliatna a tuamin cihbangin a tuamtek in ahong pia ahi kei dingaa, tui khatbek bek ahong piakna tawh zong, a picing THUPHA aki ngahthei lua ahih lamtak, aki telloh khak ding; Laaituite tui zatdan bang lellel bek tawh aki zaangkhai ngaihsut khakkha ding lung himawh huai kasa hi.\nPrevious: Breaking News: US gam sungah van man khang khang lai ding\nNext: ZIPO, ZIUSA, ZAUS, ZRA-E te thu ~ Zam King Mang\nKhupkhan Thang Taithul (The then Khup Khan Thang) says\nLaiitui khua pen Kawlgam sungah UNICEF huhna tui ngah a thumna hilo hi. Kawlgam sung genlo Chin State sungah zong a thumna hilo lai hi. Tedim Myone sung na ngawn ah a thumna hi nailo lai hi. Thuklai kual zongin ngah masa zaw lai hi.\nKawlgam sungah Laiitui maa in khua 20 in, (Laiitui khua tawh a ngah hun kibangin khua 42); Chin State sungah Laiitui khua maa in khua 13, (Laiitui khua tawh a ngah hun kibang khua 20) bang om hi. Tedim Myone ading a li na (4th hi). Ka record, As of September 30, 1989.